14.4.2023
FI
Euroopan unionin virallinen lehti
C 132/109 Torstai 6. lokakuuta 2022
I. toteaa, että biodiversiteettiä ja ekosysteemipalveluja käsittelevän hallitustenvälisen tiede- ja politiikkafoorumin ja hallitustenvälisen ilmastonmuutospaneelin mukaan merten biodiversiteetti on vakavasti uhattuna; ottaa huomioon, että Euroopan ympäristökeskus on varoittanut Euroopan meriympäristön heikkenevästä nykytilasta ja tarpeesta ennallistaa nopeasti meriekosysteemit rajoittamalla ihmisen toiminnan vaikutusta meriympäristöön; ottaa huomioon, että ilmastonmuutos ja saastuminen heikentävät ja uhkaavat vakavasti merten herkkiä alueita, kuten koralliriuttoja, mangrovemetsiä ja meriheiniä;
J. toteaa, että jos Pariisin sopimuksen tavoitteita ei saavuteta, siitä aiheutuisi valtavia ympäristövaikutuksia ja taloudellisia kustannuksia, kuten sen todennäköisyyden kasvaminen, että saavutetaan kriittiset pisteet, joissa lämpötilatasot alkavat rajoittaa luonnon kykyä sitoa hiiltä valtameriin;
K. toteaa, että valaat lisäävät ekosysteemien tuottavuutta ja niillä on merkittävä rooli hiilen talteenotossa ilmakehästä; toteaa, että yksi suurvalas sitoo elinaikanaan keskimäärin 33 tonnia hiilidioksidia; ottaa huomioon, että Kansainvälinen valuuttarahasto on todennut laskelmissaan, että jos valaiden määrän annetaan palata valaanpyyntiä edeltäviin määriin, ilmastopositiivisen kasviplanktonin määrä lisääntyisi merkittävästi ja hiilidioksidia sitoutuisi lisää satoja miljoonia tonneja vuodessa, millä olisi sama vaikutus kuin jos äkillisesti ilmaantuisi kaksi miljardia ylimääräistä puuta (15); katsoo, että valaiden suojelun olisi oltava etusijalla kansainvälisessä valtamerten hallinnoinnissa;
L. katsoo, että valtameret olisi tunnustettava kansainvälisesti maapallon yhteisiksi luonnonvaroiksi ja niitä olisi suojeltava, kun otetaan huomioon niiden ainutlaatuisuus ja keskinäinen riippuvuus sekä niiden tarjoamat keskeiset ekosysteemipalvelut, ja että nykyisten ja tulevien sukupolvien selviytyminen ja hyvinvointi ovat niistä riippuvaisia;
M. toteaa, että EU:n syrjäisimmät alueet ja saaret auttavat maantieteellisten erityispiirteidensä ja ominaisuuksiensa ansiosta EU:ta hyötymään valtamerten geostrategisesta, ekologisesta, taloudellisesta ja kulttuurisesta ulottuvuudesta ja antavat sille vastuuta; toteaa, että EU:n muihin alueisiin ja muuhun kehittyneeseen maailmaan verrattuna syrjäisimmät alueet ja saaret kärsivät eniten erityisesti ilmastonmuutoksen vaikutuksista ja myös kestävän kehityksen kannalta;
N. ottaa huomioon, että Euroopan ympäristökeskus on määritellyt valtamerten hallinnoinnin siten, että maailman valtameriä ja niiden luonnonvaroja hallinnoidaan ja käytetään tavalla, joka pitää ne terveinä, tuottavina, turvattuina ja selviytymiskykyisinä (16);
O. toteaa, että EU:n sininen talous tarjoaa suoraan 4,5 miljoonaa työpaikkaa ja kattaa kaikki valtameriin, meriin ja rannikoihin liittyvät toimialat ja sektorit, kuten merenkulun, matkustajaliikenteen, kalastuksen ja energiantuotannon sekä satamat, telakat, rannikkomatkailun ja maalla harjoitettavan vesiviljelyn; katsoo, että valtameriin liittyvät taloudelliset kysymykset ovat tärkeä osa Euroopan vihreän kehityksen ohjelmaa ja elpymissuunnitelmaa ja että kestävän sinisen talouden kehittäminen meriekosysteemeille voi edistää voimakkaasti talouden kehitystä ja työpaikkojen luomista erityisesti rannikko- ja saarivaltioissa ja -alueilla sekä syrjäisimmillä alueilla (17);
P. toteaa, että Ranska ja Kolumbia perustivat Brestissä helmikuussa 2022 pidetyssä One Ocean -huippukokouksessa sinistä hiiltä koskevan kansainvälisen yhteenliittymän ja että tämän lisäksi perustettiin myös merten biologista monimuotoisuutta kansallisen lainkäyttövallan ulkopuolisilla alueilla käsittelevä korkean tason yhteenliittymä;
1. kehottaa EU:ta toimimaan edelläkävijänä valtamerten suojelussa, meriekosysteemien ennallistamisessa ja tietoisuuden lisäämisessä valtamerten keskeisestä roolista sellaisen maapallon säilyttämisessä, jossa ihmisten ja eläinten on hyvä elää sekä niiden yhteiskunnalle tuomista lukuisista hyödyistä; pitää tässä yhteydessä tärkeänä, että parannetaan ihmisten suhdetta valtameriin; kannustaa komissiota edistämään valtamerten suojelua koskevien kysymysten sisällyttämistä paremmin muihin politiikan aloihin, myös tulevissa ilmasto- ja biodiversiteettikonferensseissa, kuten erityisesti COP15- ja COP27-kokouksissa;
(15) (16) (17)
Kansainvälinen valuuttarahasto, ”A strategy to protect whales can limit greenhouse gases and global warming”, joulukuu 2019.
Euroopan ympäristökeskus, ”Ocean governance”, 5. toukokuuta 2022.
Parlamentin 3. toukokuuta 2022 antamassa päätöslauselmassa ”Kohti kestävää sinistä taloutta EU:ssa: kalastuksen ja vesiviljelyn merkitys” esitetyn mukaisesti.